El director d'aquesta cooperativa comercialitzadora de fruita ens explica que entén l'RS com un pilar més de l'organització.
Fruits de Ponent porta al seu ADN la responsabilitat social corporativa (RSC) entesa com una part més de la seva gestió diària empresarial.
D'una manera transversal, el Grup aplica la RSC en tots els seus camps d'acció empresarial per tal que aquesta es desplegui amb tots els grups d'interès: persones sòcies, treballadores, proveïdores, clientes, institucions, entorn, etc.
Anualment s'elabora una Memòria de Sostenibilitat, auditada amb la certificació SG21, que resumeix les accions portades a terme en RSC i que marca els objectius de la companyia en aquest camp.
Aquesta memòria explica la importància que té l'RSC en el sí del Grup Cooperatiu.
Pel que fa la tipologia d'accions, podem dir que l'RSC s'aplica en els camps social, econòmic i mediambiental.
Accions com la subscripció dels 10 principis del Pacte Mundial de Nacions Unides, o els Acords Voluntaris per la reducció de gasos d'efecte hivernacle en són dos exemples, en els camps social i ambiental.
La preocupació per la ja coneguda "petjada de carboni", en una companyia que gestiona milers d'hectàrees en un entorn natural és un principi intrínsec.
Així mateix, una bona gestió d'altres recursos naturals, com l'aigua, també forma part d'aquesta política de reaprofitament o reciclatge pròpia de l'economia circular que el Grup Cooperatiu practica en molts sentits.
També la relació econòmica amb clients i proveïdors, amb la màxima transparència en la gestió.
I, en el camp mediambiental, Fruits de Ponent porta un llarg camí pel que fa a la minimització de l'impacte al seu entorn, ja sigui reduint l'aplicació de productes fitosanitaris, com també amb certificacions com Global Compact, per una gestió responsable de les produccions agrícoles per part dels seus socis agricultors.
Per tant, l'RSC a la companyia és un pilar més en la seva forma de relacionar-se tant des del punt de vista del negoci i relacions comercials, com des del social i de les persones.
En el col·lectiu de les persones treballadores s'han posat en marxa múltiples accions encaminades a millorar el seu benestar, així com la igualtat de condicions a l'empresa.
Cursos de formació, de prevenció i un pla d'igualtat en són tres mostres clares.
La posada en marxa, fa dos anys, de la Fundació Fruits de Ponent ha acabat per complementar aquesta RSC en l'empresa.
Amb la Fundació es vehiculen diferents tipus d'accions relacionades amb:
L'impuls del cooperativisme i dinamització de la vida social de les persones socies, les treballadors i les famílies.
Accions relacionades amb la salut (com una donació de sang), xerrades per prevenir el càncer o per millorar el descans han estat algunes de les jornades que s'han programat aquest any.
També la posada en funcionament d'un carnet per a les persones socies amb avantatges.
La promoció dels valors cooperativistes i la formació dels socis han estat un altre dels objectius d'aquesta fundació, ja sigui promovent la participació de persones joves i adultes en cursos, com també organitzant viatges a fires professionals interessants per al futur del sector.
La Fundació també ha signat convenis amb entitats i ONGs amb la finalitat de cooperar al desenvolupament.
Per exemple, amb Banc de Recursos es va signar un conveni per a l'enviament d'un contenidor amb maquinària agrícola al Txad; i amb Creu Roja, també, per tal de recepcionar els aliments provinents de la UE per a col·lectius amb necessitats específiques.
I, el potenciar l'alimentació saludable a partir de la fruita seria un tercer eix d'aquest ens lligat al grup cooperatiu.
Durant l'any, es col·labora amb gairebé 150 accions relacionades amb esdeveniments esportius, jornades culturals i accions per difondre l'alimentació saludable a les escoles.
En conclusió, la Responsabilitat Social a Fruits de Ponent se sustenta en pilars com el del medi ambient, l'econòmica i social, aplicant accions en els seus diferents grups d'interès i convertint-se, aquesta RSC, en un component més de la mateixa cadena de valor empresarial.
Publicat al butlletí RScat 25 (24 de gener de 2018)